
I. Premisele şi contextul desfăşurării reuniunii

Reuniunea la vârf de la Barcelona, desfăşurată în zilele de 15 şi 16 martie a.c., a marcat o relansare a programului de reforme pe care Uniunea Europeană l-a pus în mişcare la Lisabona, în martie 2000, precum şi prima participare a statelor candidate la lucrările unui Consiliu European. Potrivit preşedintelui în exerciţiu al Consiliului European, premierul spaniol Jose Maria Aznar, rezultatele de la Barcelona contribuie la atingerea obiectivului privind o “Europă mai integrată şi mai deschisă”.

Temele centrale ale Consiliului European le-au reprezentat:

· Programul de la Lisabona, care prevede restructurarea până în anul 2010 a UE, astfel încât aceasta să devină un bloc economic de primă mărime, la scară globală;

· Promovarea modelului social-european astfel încât să fie reduse discrepanţele şi decalajele uriaşe existente între ţările Europei; 

· Dezvoltarea societăţii cunoaşterii, în contextul dezvoltării europene, în care cunoştinţele şi noile tehnologii, ca şi creaţia intelectuală, să fie un factor determinant al progresului european. 

Referitor la domeniile prioritare, considerate de către analiştii politici europeni ca fiind subiecte delicate - având în vedere opiniile contradictorii exprimate de către politicienii europeni anterior desfăşurării summit-ului - şi pe care Comisia Europeană le-a definit într-un plan concret de acţiune, preşedintele Comisiei Europene, Romano Prodi, a afirmat că “în Uniunea Europeană, există încă o prea mare distanţă între cuvinte, planuri şi fapte concrete”. “Dacă vom reuşi să cooperăm şi să ne înţelegem în privinţa acestor priorităţi, Barcelona va fi un mare succes”.

Aceste domenii prioritare au fost:

1. Liberalizarea pieţei energetice, atât pentru companii, cât şi pentru persoane fizice. “Obiectivul nostru la Barcelona este să obţinem o deschidere a pieţei de energie electrică pentru companiile de specialitate şi stabilirea unei date ulterioare pentru consumatorii privaţi”, a declarat preşdintele CE, care a adăugat că un eşec în această problema va costa Uniunea Europeană 15 miliarde de euro în fiecare an. El a subliniat că executivul comunitar va folosi toate mijloacele de care dispune pentru a obţine o rezolvare a acestei probleme, inclusiv utilizarea instrumentelor legale care permit CE să obţină în mod forţat liberalizarea pieţei de energie în cazul în care situaţia rămâne neschimbată şi după summit-ul de la Barcelona. 

În ceea ce priveşte acest aspect, şefii de guverne s-au confruntat cu puternicul veto francez. Franţa doreşte să-şi protejeze monopolul asupra “Eléctricité de France” şi se teme de proteste masive ale sindicatelor, în prag de alegeri. Chestiunea liberalizării poate fi tranşată prin votul majorităţii, însă Germania a stat alături de Franţa, reuşind să evite, cel puţin până acum, un vot decisiv. Pentru a debloca situaţia şi a obţine măcar un acord de principiu pentru liberalizarea pieţei energetice, Comisia a precizat că va folosi prerogativele sale în domeniul concurenţei. 

2. Liberalizarea serviciilor financiare. Planul, pus la punct de către Bruxelles, prevede integrarea deplină a pieţelor financiare europene şi are termen-limită - 2005. “De aceea, avem nevoie de directive chiar începând cu acest an”, a argumentat Romano Prodi. Integrarea pieţelor financiare va reduce necesarul investiţiilor de capital, atât pentru companii, cât şi pentru persoanele private, şi va duce la creşterea economiei europene cu jumătate de procent, anual. 

3. Acord de principiu asupra unei “politici a forţei de muncă active”. Nivelul populaţiei inactive, mai ales în ce priveşte femeile, tinerii şi persoanele în vârstă, este prea ridicat. “Trebuie să facem în aşa fel, încât a avea un loc de muncă să fie mult mai convenabil decât să ieşi la pensie sau să ridici ajutorul de şomaj”, a explicat R. Prodi. În acest scop, Comisia a pus la punct un plan de acţiune, bazat pe o mai mare flexibilitate a pieţei locurilor de muncă. Comisia Europeană estimează că această măsură va duce la suplimentarea locurilor de muncă din Uniunea Europeană cu 20 de milioane, până în 2010. 

4. Realizarea măsurilor asupra cărora s-a convenit deja sau asupra cărora există un acord politic. Doar o mică parte dintre “Cei 15” au respectat angajamentul luat anul trecut la Stockholm, acela de a transpune în practică măsurile cu caracter economic deja convenite. 

5. Definirea unor reguli precise cu privire la politica balanţelor bugetare naţionale. Conform preşedintelui Comisiei Europene, Pactul de Stabilitate pentru armonizare economică şi financiară - care fixeaxă deficitul balanţei la maximum 3% - nu este de-ajuns. Romano Prodi a apreciat că acest Pact de stabilitate trebuie dublat de un cod de conduită care să reglementeze comportamentul guvernelor în cazul utilizării surplusului bugetar.

Preşedintele Comisiei Europene, Romano Prodi, a declarat, totodată, că aşteaptă ca summit-ul Uniunii Europene de la Barcelona să dezbată şi situaţia sistemului de navigare prin satelit, Galileo, corespondentul european al sistemului GPS, elaborat de SUA. Şeful Comisiei Europene şi-a exprimat speranţa că summit-ul va impulsiona acest proiect, al cărui cost este estimat la o sumă cuprinsă între 3,2 – 3,4 miliarde de dolari. 

Înaintea desfăşurării summit-ului, politicienii europeni subliniau, cu ocazia unor întâlniri oficiale preliminare şi importanţa unor alte teme delicate, cum ar fi subiectul atât de actual al reformelor instituţionale pe care Uniunea trebuie să le efectueze în vederea extinderii sau situaţia din Orientul Mijlociu. 

II. Puncte de vedere oficiale premergătoare 

1. Reuniunea miniştrilor de externe 

1.1. Ajutoare publice pentru dezvoltare

Cu ocazia reuniunii miniştrilor de externe desfăşurată la 11 martie a.c., la Bruxelles, “Cei 15” nu au reuşit să se pună de acord asupra ajutoarelor publice pentru dezvoltare. 

Oficialii europeni trebuiau să se pronunţe asupra unei propuneri a preşedinţiei spaniole a UE care avea ca scop creşterea cuantumului acestor ajutoare, însă reprezentanţii Greciei, Germaniei, Italiei, Austriei şi Portugaliei au susţinut acordarea unor ajutoare minimale, în timp ce reprezentanţii Danemarcei au propus chiar alocarea unor sume mult mai mari decât cele propuse de preşedinţia spaniolă a UE. 

Germania, principala putere economică a Uniunii, a împiedicat, în cadrul reuniunii miniştrilor de externe, formularea unei opinii a UE vizând creşterea ajutorului public pentru dezvoltare. Confruntată cu propriile probleme bugetare, a refuzat creşterea cu 0,33% din PIB pentru ajutorul public, până în 2006, procent destinat politicii de dezvoltare. “Cei 15”, al căror nivel de ajutoare naţionale şi comunitare reprezintă peste 50% din totalul mondial, au încercat să ajungă la un acord în perspectiva Conferinţei ONU pentru finanţarea dezvoltării.

În prezent, acest ajutor cifrat la 0,33% din PIB-ul UE, reprezintă 30 de miliarde de euro. Dar dincolo de acest prag se ascund importante disparităţi (1,06 % din PIB pentru Danemarca, sau 0,13 % din PIB pentru Italia). 

Germania a fost secondată de Suedia şi Olanda, insistând ca partenerii lor să nu uite obiectivul avansat de ONU, în conformitate cu care ajutoarele acordate de ţările bogate să fie de 0,7% din PIB.

Ministrul german de externe, Joshka Fischer, s-a declarat favorabil propunerii preşedinţiei UE de a fixa un prag pentru ajutorul public. Totuşi, el a amintit că guvernul german nu are încă o poziţie consolidată. Germania, al cărei deficit public a crescut vertiginos în 2001, se consideră ameninţată de Pactul de stabilitate pentru armonizare economică şi financiară impus partenerilor europeni prin aderarea la euro. Acest Pact prevede sancţiuni împotriva statelor integrate în Uniunea Monetară, al căror deficit public depăşeşte 3% din PIB-ul naţional. Anul acesta, Germania preconizează un deficit public de 2,7 % din PIB-ul naţional, destul de apropiat de pragul “periculos” de 3%.

1.2. Formularea unei poziţii comune asupra Orientului Mijlociu

O altă componentă prioritară a discuţiilor de la Bruxelles a vizat mijloacele prin care poate fi favorizată reluarea dialogului politic israeliano-palestinian. Şeful diplomaţiei franceze, Hubert Vedrine, considera că “există un consens real între “Cei 15” în ceea ce priveşte necesitatea de a spune răspicat la Barcelona că trebuie făcut tot ce se poate pentru a se soluţiona criza, obiectivele fiind încetarea violenţelor şi relansarea negocierilor de pace”.

“Cei 15” consideră că trebuie să se profite de decizia premierului israelian, Ariel Sharon de a nu mai condiţiona reluarea negocierilor de pace cu palestinienii, fiind absolut necesară ajungerea la un acord de încetare a focului”, preciza Cristina Galach, purtător de cuvânt al Înaltului Reprezentant pentru Politică Externă şi Securitate Comună, salutând ridicarea iminentă a interdicţiei de deplasare impuse preşedintelui Autorităţii Naţionale Palestiniane, Yasser Arafat, subliniind că, pentru europeni, “Y. Arafat este reprezentantul legitm al palestinienilor”. 

1.3. Combaterea terorismului

Lupta globală împotriva terorismului reprezintă “mai mult ca oricând” un obiectiv prioritar pentru Uniunea Europeană, dar “acţiunile întreprinse împotriva responsabililor şi complicilor în atentatele din 11 septembrie 2001 împotriva SUA nu vor fi îndreptate împotriva unui popor sau a unei religii”, au convenit, pe de altă parte, miniştrii de externe reuniţi la Bruxelles.

În declaraţia de “solidaritate deplină” cu SUA, care a marcat împlinirea a şase luni de la atacurile teroriste din SUA, miniştrii de externe ai UE au afirmat că “este nevoie de unirea tuturor eforturilor pentru ca teroriştii să nu postă scăpa nepedepsiţi”.

“Terorismul este o adevărată provocare pentru lume şi pentru Europa”, se arată în declaraţia “Celor 15”. Miniştrii de externe ai UE au subliniat că “statele membre îşi aduc, în mod individual, contribuţia semnificativă la acţiunile internaţionale împotriva terorismului”, în conformitate cu Rezoluţia 1.368 a Consiliului de Securitate a ONU.

Declaraţia “Celor 15” nu a stabilit nici un angajament politic nou, diplomaţii de la Bruxelles apreciind că UE a dorit să demonstreze prin aceasta că sprijină în continuare SUA, în pofida diferendelor cu privire la ceea ce europenii consideră a fi unilateralismul american în politica externă.

1.4. “Pregătirea Consiliului pentru extindere”

Documentul cu titlul “Pregătirea Consiliului pentru extindere”, prezentat la Bruxelles, pledează pentru împărţirea în două a actualului Consiliu pentru probleme generale. Una din cele două secţiuni va fi destinată exclusiv chestiunilor “pe orizontală”, precum coordonarea între diferitele reuniuni “sectoriale” ale Consiliilor de miniştri ai UE. Potrivit documentului, care propune simplificarea modului de funcţionare a Consiliului fără modificarea tratatelor constitutive ale Uniunii, acesta nu îşi mai îndeplineşte “satisfăcător funcţia”.

Acelaşi lucru se întâmplă şi cu actualul sistem de preşedinţii semestriale ale UE, exercitate prin rotaţie de o ţară membră, timp de şase luni. Această schimbare presupune un transfer important de personal împreună cu toate costurile pe care le implică acest proces. “Liderii europeni trebuie degrevaţi de chestiunile punctuale”, a explicat J. Solana într-un interviu publicat la 11 martie a.c. de cotidianul catalan “La Vanguardia”. De asemenea, el s-a pronunţat şi în favoarea unei reforme a sistemului preşedinţiei prin rotaţie a Uniunii, apreciind că actualul sistem dăunează imaginii şi funcţionării organizaţiei europene: “Nu este normal ca preşedinţia să se schimbe la fiecare şase luni, pentru că acest lucru este considerat un semn de slăbiciune. Trebuie găsită o formulă care să permită UE să consolideze importanţa pe plan extern a preşedinţiei sale”.

Sistemul preşedinţiei prin rotaţie, conceput iniţial ca un factor de echilibru între diferitele ţări membre ale UE, s-a transformat treptat într-o sursă de “dezechilibru şi ruptură permanentă în Uniune”, tendinţă care, după opinia lui J. Solana, “se va agrava după extinderea Uniunii”. 

Pentru a rezolva această problemă, demnitarul UE a propus ca şefii de stat şi de guvern să aleagă preşedintele pentru un mandat de doi ani şi jumătate. Această preşedinţie va putea fi împărţită cu mai mulţi preşedinţi ai Consiliilor ministeriale. Totuşi, va trebui definit un sistem care să garanteze egalitatea între statele membre şi coordonarea între diferitele secţiuni ale Consiliilor de miniştri.

În cadrul Consiliului European de la Barcelona, liderii UE au avut o primă rundă de discuţii pe marginea propunerilor lui J. Solana. Obiectivul avut în vedere a fost ca “reforma Consiliului” să constituie una dintre temele centrale ale viitorului summit european care se va desfăşura la Sevillia, în iunie a.c.

 

2. Întâlnirea premierului italian, Silvio Berlusconi, cu premierul britanic, Tony Blair

Anterior desfăşurării Consiliului European de la Barcelona, cei doi lideri europeni au convenit asupra unei poziţii comune privind reforma economică a Uniunii Europene, pronunţându-se în favoarea unei mai mari flexibilităţi a pieţei muncii în scopul unei mai bune ocupări a forţei de muncă, precum şi asupra unei declaraţii comune referitoare la liberalizarea pieţei de muncă în Europa. 

Silvio Berlusconi şi Tony Blair au semnat un document ce prevede o alianţă care vizează implicit să răspundă provocării lansate prin existenţa unui “directorat” franco-german în Europa.

În cadrul întrevederii, cei doi lideri au încercat să se pună de acord şi asupra unei poziţii comune în legătură cu preconizata reformă instituţională a UE. 

“Scopul întâlnirii este acela de a contribui la pregătirea unui important program de reforme economice în vederea summit-ului de la Barcelona”, a afirmat Tony Blair, pentru cotidianul “Corriere della Sera”. “Propunerea noastră este de a ajuta Uniunea Europeană să aibă oportunitatea de a intensifica angajamentul în favoarea obiectivelor prezentate în urmă cu doi ani, la Lisabona”, considerând că “summit-ul de la Barcelona va fi un test referitor la angajamentul european spre reforme (...)”. “Crearea locurilor de muncă şi creşterea economică reprezintă o provocare lansată tututor guvernelor europene (...) Firmele şi cetăţenii europeni aşteaptă rezultate de la noi. Guvernul britanic, alături de partenerul său italian şi alţi membri ai Uniunii Europene, este decis să nu dezamăgească”, a afirmat premierul britanic.

Documentul comun semnat de cei doi lideri cere o mai mare flexibilitate a pieţei de muncă din Europa şi o deschidere largă a pieţelor energiei şi concurenţei.

Contribuţia comună a pledat şi pentru existenţa unor reglementări mai suple pentru întreprinderile mici şi mijlocii, precum şi pentru o reformă a normelor care reglementează subvenţiile statului. 

“Problema-cheie este locul de muncă: cum putem oferi cetăţenilor din UE mai multe locuri de muncă”, a declarat T. Blair, adăugând: “Nu am nici o problemă în a apăra acest demers ca lider al unui guvern de centru-stânga”. 

“Politica mea socială - a declarat la rândul său S. Berlusconi, exponent al dreptei, - este aceeaşi ca a laburiştilor, şi ea este complet diferită de vechiul joc al stângii şi al sindicatului comunist italian, al căror singur obiectiv este de a apăra privilegiile angajaţilor”. 

Analiştii politici comentează că iniţiativa Berlusconi-Blair are drept scop să sprijine preşedinţia spaniolă a UE şi este considerată ca o constituire a unei axe Italia - Marea Britanie - Spania pentru a contrabalansa influenţa “cuplului” franco-german. Potrivit acestora, administraţia Berlusconi nu a făcut un secret din faptul că doreşte să se asocieze cu Marea Britanie şi cu Spania pentru a crea o contrapondere la axa franco-germană din centrul UE şi de a promova o mai mare liberalizare a politicilor economice. 

 

3. Reuniunea miniştrilor muncii şi problemelor sociale 

Miniştrii muncii şi problemelor sociale din statele membre ale Uniunii Europene nu au reuşit să ajungă în cadrul reuniunii ce s-a desfăşurat la Bruxelles, la 7 martie a.c., la un consens asupra conţinutului dosarului social ce a fost discutat la summit-ul UE de la Barcelona. 

“Există un consens, dar nu există unanimitate” în ceea ce priveşte propunerile preşedinţiei spaniole a Uniunii Europene referitor la dosarul social, a declarat ministrul spaniol Juan Carlos Aparicio. 

La rândul său, ministrul francez al muncii şi solidarităţii sociale, Elisabeth Guigou, a precizat că există diferende privind modalitatea de abordare a problemelor legate de forţa de muncă. Spre exemplu, Franţa este de acord cu fixarea unui obiectiv ambiţios în ceea ce priveşte reducerea şomajului în UE, dar, în acelaşi timp, insistă asupra faptului că trebuie fixat şi un obiectiv ambiţios în ceea ce priveşte calitatea forţei de muncă. 

“Pe termen lung, garanţiile acordate salariaţilor şi performanţa economică nu sunt opuse, ci complementare. Franţa va continua să susţină aceste principii şi la apropiatul Consiliu European de la Barcelona, cu scopul de a continua strategia definită la Lisabona: mai multă muncă, mai multă calitate”, conchide E. Guigou, care a ţinut să precizeze că aceasta este poziţia guvernului Franţei în privinţa unei Europe sociale.

Pe de altă parte, guvernul francez a criticat, într-un comunicat de presă al ministrului muncii şi solidarităţii sociale, Elizabeth Guigou, difuzat în 19 martie a.c. la Paris, poziţia comună a Marii Britanii şi Italiei în privinţa reformei pieţei europene a muncii, estimând că aceasta “nu respectă echilibrul între competitivitate economică şi progres social”, aşa cum au fost definite la precedentele summit-uri europene. 

“Printre altele, mijloacele propuse par puţin compatibile cu obiectivele calităţii muncii, ale securităţii economice şi coeziunii sociale”, se menţionează în comunicat. 

 

4. Declaraţia comisarului UE pentru energie şi transporturi

Centrala nucleară de la Ignalina “trebuie închisă fără nici un fel de negocieri” înainte de aderarea Lituaniei la Uniunea Europeană, “în interesul tuturor”, a afirmat la Barcelona, în cadrul unui colocviu organizat pentru pregătirea summit-ului european, comisarul european pentru Energie şi Transporturi, Loyola de Palacio.

“Totul trebuie definitivat înainte de aderare, în interesul tuturor”, a declarat L. de Palacio.

“În nume personal, consider că acest lucru trebuie să se întâmple fără nici un fel de negocieri”, a menţionat ea, subliniind că este “foarte preocupată” de centrala de la Ignalina, de acelaşi tip cu cea de la Cernobîl.

“Înainte de aderarea ţărilor candidate, unele centrale nucleare trebuie închise pentru a avea cu toţii acelaşi nivel de securitate”, a mai precizat L. de Palacio menţionând, totodată, că nu are în vedere şi centrala de la Temelin, care a “făcut obiectul unor lucrări de modernizare şi verificare pentru ca securitatea să fie la un nivel echivalent” cu restul centralelor asemănătoare din Uniunea Europană. 

5. Punctul de vedere al Irlandei 

Irlanda a formulat, în perspectiva summit-ului de la Barcelona, intenţia unui proiect de declaraţie care garantează că Tratatul de la Nisa nu ameninţă neutralitatea sa. Premierul irlandez, Bertie Ahern, şi-a exprimat punctul de vedere potrivit căruia la Barcelona ar trebui luat în discuţie proiectul unei declaraţii care să garanteze menţinerea neutralităţii irlandeze, înainte de fi organizat un nou referndum privind această problemă.

“Vom prezenta liderilor europeni intenţia noastră de a cere o declaraţie”, a explicat el. “Nici un text nu a fost pregătit, însă noi credem că respingerea Tratatului, în luna iunie 2001, nu are nici o legătură cu extinderea, în timp ce chestiunea neutralităţii face obiectul unei dezbateri”, a adăugat el.

În luna iunie 2001, Irlanda a respins cu 54% din voturi referendumul privind ratificarea Tratatului de la Nisa, care viza pregătirea UE în vederea extinderii sale, în pofida apelurilor lansate de cele trei principale partide din Irlanda de a vota în mod favorabil. În urma acestei respingeri-surpriză, guvernul a înfiinţat un forum de discuţii privind Europa.

Prezentând primul raport în luna februarie a.c., preşedintele acestui forum, senatorul Maurice Hayes, a declarat că majoritatea participanţilor nu s-au opus extinderii Uniunii Europene. Numeroşi irlandezi se tem ca Tratatul de la Nisa să nu ameninţe neutralitatea irlandeză, prin deschiderea căii de formare a unei armate europene sau a acordurilor în materie de apărare.

Tratatul de la Nisa urmează să fie ratificat de cele 15 state membre până la sfârşitul anului şi Irlanda este singura ţară în care este necesar un referendum.

 

III. Desfăşurarea lucrărilor Consiliului European

La lucrările Consiliului European au fost invitaţi să participe pentru prima dată şi reprezentanţii celor 13 state candidate la aderarea la Uniunea Europeană, alături de şefii de state şi de guverne ai ţărilor membre.

Invitaţia a avut drept scop o mai bună inserare a ţărilor candidate în procesul de dezbatere din cadrul Uniunii Europene. 

 

1. Liberalizarea pieţelor de gaze şi electricitate

Preşedinţia spaniolă a Uniunii Europene a propus o soluţie de compromis privind liberalizarea în etape a sectorului energetic european, conform căreia liderii europeni ar trebui să amâne cu aproximativ un an orice decizie privind o eventuală deschidere a pieţei electricităţii pentru consumatorii particulari. Pentru ceilalţi consumatori, se menţionează o deschidere completă a pieţei electricităţii în 2003 şi a pieţei gazelor naturale în 2004. 

O decizie asupra altor măsuri va fi luată “la o dată care să se situeze înaintea Consiliului European din primavara anului 2003”. 

Proiectul, care a fost studiat de “Cei 15” în cursul summit-ului de la Barcelona, indica faptul că măsurile trebuie să ia în calcul definirea obligaţiilor serviciului public şi în special protecţia celor mai vulnerabile grupuri ale populaţiei. 

Acest compromis a fost prezentat în încercarea de a smulge un acord Franţei, care refuză o deschidere totală a pieţei energiei către particulari fără garanţii specifice cu privire la perenitatea serviciului public.

La 14 martie a.c., într-o declaraţie publică, preşedintele francez, Jacques Chirac, a exclus privatizarea totală a companiei de electricitate a Franţei, aflată în prezent în proprietatea statului. Şeful statului francez, Jacques Chirac, şi primul-ministru, Lionel Jospin, ambii candidaţi în cursa prezidenţială din Franţa, au fost obligaţi să îşi unească eforturile pentru a-şi apăra viziunea privind ”o deschidere progresivă şi controlată” a acestor pieţe, singura manieră, potrivit oficialilor francezi, de a păstra perenitatea serviciilor publice. Ei au încercat să se opună, în detrimentul partenerilor europeni, luării unor angajamente precise în vederea deschiderii totale a pieţelor de energie pentru particulari.

Jacques Chirac a afirmat, că “privatizarea şi deschiderea capitalului sunt două lucruri total diferite”, referindu-se, prin termenul de “deschidere a capitalului”, la privatizarea parţială a EdF (Eléctricité de France). Preşedintele francez a subliniat că, în Marea Britanie, facturile la electricitate ale consumatorilor casnici au crescut cu 16 % după liberalizarea energiei. Statele membre ale UE au încheiat un acord de liberalizare a livrărilor de energie, care se referă numai la liberalizarea livrărilor către sectorul afacerilor, nu şi către consumatorii casnici. 

Franţa şi-a exprimat acordul faţă de propunerea prezentată de preşedinţia spaniolă în exerciţiu a UE, cu o singură modificare: delegaţia franceză a condiţionat liberalizarea sectorului energiei de un acord satisfăcător privind a doua fază a liberalizării sectorului feroviar.

Preşedintele guvernului spaniol, Jose Maria Aznar, a apreciat că acordul de la Barcelona al “Celor 15” privind o deschidere totală până în 2004 a pieţelor gazelor naturale şi electricităţii constituie un “pas fundamental”. 

 

2. Probleme economice, sociale şi ecologice 

Premierul francez, Lionel Jospin, a pledat în faţa omologilor săi din Uniunea Europeana pentru tratarea cu egală importanţă a aspectelor economice, sociale şi ecologice. 

În domeniul economic, şeful guvernului francez a apreciat că este “imperativ” necesară o coordonare reală a politicilor bugetare ale statelor care fac parte din zona euro şi o armonizare fiscală. 

“Cei 15” preconizează stimulente financiare pentru locurile de muncă destinate persoanelor de peste 55 de ani. În condiţiile în care există 13,4 milioane de şomeri în Uniunea Europeană, “Cei 15” au venit la summit-ul de la Barcelona cu un obiectiv comun împărtăşit, conform căruia, în anul 2010 ar urma să se obţină ocuparea deplină a locurilor de muncă, printr-o rată globală de 70% a populaţiei active, cu 6% mai mult decât în prezent. Pentru aceasta este însă nevoie să se creeze 20 de milioane de noi locuri de muncă. Deşi obiectivele sunt clare, strategia diferă: în timp ce Spania, Italia şi Marea Britanie pledează pentru reformă şi flexibilizarea pieţei locurilor de muncă, Franţa şi Germania insistă asupra faptului că trebuie menţinută coeziunea socială.

Din aceste 20 de milioane de locuri de muncă, între 11 şi 12 milioane ar urma să fie ocupate de femei şi cinci milioane de persoane cu vârsta peste 55 de ani, având în vedere că acestea sunt categoriile sociale cele mai afectate de şomaj. La summit-ul UE de la Lisabona, “Cei 15” au convenit că, alături de rata globală de 70% a populaţiei active - în prezent de 63,9%, cu doar 7 zecimi mai mult decât în urmă cu doi ani - procentajul să fie de 60% în cazul femeilor (în prezent acesta este de 54,7%) şi de 50% (38,3% în prezent) în cazul persoanelor cu vârsta de peste 55 de ani.

De la summit-ul de la Lisabona şi până azi, datele au rămas aproape neschimbate şi, în consecinţă, analiştii afirmă că UE nu îşi va atinge obiectivul dacă tendinţa nu se modifică. Statele invocă, între alte motive, frânarea creşterii economice din 2001. Obiectivul ţintă pentru 2010 este bazat pe o creştere minimă anuală de 3%, dar anul trecut aceasta a fost de 1,6% şi se prevede una similară pentru anul în curs. Pentru prima dată din 1997, Comisia Europeană prevede anul acesta o creştere a numărului de şomeri în zona euro, astfel încât rata şomajului să ajungă de la 8,3 la 8,6 la sută (aproape jumătate de milion de şomeri în plus).

La acest capitol, Spania continuă să ocupe rata cea mai mare din Uniune, cu 12,8% şomeri, potrivit “Eurostat”, în pofida creării unui milion de noi locuri de muncă în ultimii doi ani. UE a criticat Spania având în vedere că trei din zece contracte sunt sezoniere. Executivul european este deosebit de critic la adresa Spaniei, mai ales cu privire la ratele de ocupare a locurilor de muncă de către femei şi tineri: în anul 2000, rata de ocupare a locurilor de muncă de către bărbaţi a fost de 69,91%, în comparaţie cu cea a femeilor de 40,3%, în condiţiile în care rata europeană a fost de 54%. Şomajul în rândul tinerilor s-a cifrat, în acelaşi an, la 11,4% (7,8% fiind media Uniunii Europene).

Pentru a face faţă acestor date îngrijorătoare, summit-ul de la Barcelona şi-a propus aprobarea unei serii de iniţiative care merg de la promovarea unor stimulente fiscale pentru locurile de muncă destinate celor de peste 55 de ani, până la crearea de cămine şi servicii destinate bătrânilor, favorizând accesul la piaţa forţei de muncă a persoanelor care se ocupă cu îngrijirea acestei categorii, trecând prin necesitatea unei pregătiri permanente a angajaţilor şi integrarea efectivă a femeilor în condiţii egale de muncă.

Totodată, summit-ul a propus liderilor europeni reducerea, dacă nu chiar eliminarea stimulentelor destinate pensionărilor anticipate. În prezent, media efectivă de pensionare în Uniunea Europeană este de 58 de ani, dar se intenţionează prelungirea vârstei la minimum 60 de ani. “Pensionarea trebuie să fie voluntară, graduală şi flexibilă”, a precizat ministrul spaniol al muncii, Juan Carlos Aparicio, la ultimul Consiliu ministerial pe problema locurilor de muncă.

Obiectivul privind ocuparea deplină a locurilor de muncă pentru anul 2010, bazat totodată pe o flexibilitate a pieţei forţei de muncă pe care mizează premierii Jose Maria Aznar, Silvio Berlusconi şi Tony Blair, a scos în evidenţă şi alte sensibilităţi în cadrul UE, mai ales din partea cancelarului german, Gerhard Schröder, care i-a reafirmat premierului J.M. Aznar necesitatea existenţei “unui echilibru între liberalizarea pieţelor şi responsabilitatea socială”.

Într-un document conţinând poziţia oficială franceză la summit-ul de la Barcelona, se citează în mod repetat necesitatea de a respecta coeziunea socială europeană şi se face referire la concepte care nu se află în fruntea listei obiectivelor “Celor 15”, precum pensiile, calitatea locurilor de muncă, siguranţa sau sănătatea la locul de muncă.

Premierul francez, Lionel Jospin, a cerut “Celor 15” să pună în aplicare într-o manieră activă şi hotărâtă agenda socială adoptată la summit-ul de la Nisa în decembrie 2000. În acelaşi context, Lionel Jospin a afirmat că trebuie dat un impuls decisiv dezvoltării durabile, exemplificând cu “universalizarea rapidă a Protocolului de la Kyoto”. 

Şeful executivului francez a propus ca perspectiva creării unei Organizaţii mondiale a mediului să figureze printre obiectivele viitoare ale Uniunii Europene. 

 

 

 

3. Problema Orientului Mijlociu

Şefii de stat şi de guvern ai celor 15 state membre ale Uniunii Europene şi-au exprimat speranţa că trimisul special al SUA în Orientul Mijlociu, generalul Anthony Zinni, va reuşi să obţină o încetare a focului între palestinieni şi israelieni. 

Ministrul de externe spaniol, Josep Pique, a afirmat că, în declaraţia finală a summit-ului de la Barcelona, care a fost transmisă SUA, Federaţiei Ruse şi Ligii Arabe, este elogiată în mod deosebit misiunea de mediere condusă de emisarul american în regiune. 

Primul ministru spaniol, Jose Maria Aznar, a subliniat, la rândul său, necesitatea unei acţiuni pe plan “politic, economic şi de securitate” astfel încât procesul de pace din Orientul Mijlociu “să se doteze cu un orizont politic”, într-un moment în care UE este “extrem de preocupată” de escaladarea tensiunilor din regiune. 

Uniunea Europeană s-a pronunţat în favoarea unei aplicări “urgente” a Rezoluţiei 1397 a Consiliului de Securitate al ONU, a unui stat palestinian, şi pentru o ridicare a tuturor restricţiilor de mişcare impuse lui Yasser Arafat, precum şi a implementării propunerilor avasate de prinţul moştenitor al Arabiei Saudite, Abdullah, considerate “o şansă clară pentru pace”. 

Jose Maria Aznar a reamintit că UE sprijină “crearea unui stat palestinian democratic, viabil şi independent, recunoaşte dreptul Israelului de a trăi în frontiere sigure şi recunoscute, garantate prin acorduri internaţionale” şi condamnă terorismul în regiune, împotriva căruia Autoritatea Naţională Palestiniană este chemată să acţioneze.

Cancelarul german, Gerhard Schröder, a dat asigurări că Statele Unite nu au “planuri” pentru atacarea Irakului şi că administraţia americană şi-a luat angajamentul că se va consulta cu europenii înaintea oricărei acţiuni de acest tip.

“Nu există planuri americane pentru o intervenţie militară împotriva Irakului”, a declarat cancelarul german. În schimb, Statele Unite “şi-au luat angajamentul clar de a se consulta cu partenerii lor europeni”, a adăugat el.

O purtătoare de cuvânt a guvernului german a anunţat, însă, că Germania este gata să susţină Statele Unite în cazul unei intervenţii împotriva Irakului, cu condiţia ca această operaţiune să aibă mandat ONU. Ea a adăugat că Germania nu are “indicii concrete” despre un proiect militar orientat împotriva Irakului.

Marea Britanie a negat, în cadrul lucrărilor Consiliului European, că ar fi încercat să-şi convingă partenerii europeni de necesitatea atacării Irakului. “Nu încercăm să dictăm” altor state din Uniunea Europeană, a declarat un purtător de cuvânt al premierului britanic Tony Blair, la Barcelona. 

Acesta a confirmat faptul că membrii UE nu au aceeaşi părere referitor la problema arsenalului Irakului şi a admis că este vorba de o temă controversată. “Între aliaţi se poartă un dialog neîntrerupt în legătură cu cea mai bună metodă de a realiza progrese”, a declarat el, adăugând că aceştia “au abordări diferite, dar împărtăşesc acelaşi obiectiv”.

 

4. Situaţia din Macedonia

Şefii de stat şi de guvern s-au declarat pregătiţi să preia conducerea misiunii de menţinere a păcii din Macedonia de la Organizaţia Tratatului Atlanticului de Nord, dacă se va solicita o nouă prelungire a acesteia. UE este gata să preia, prin forţa europeană de apărare, operaţiunea Amber Fox din Macedonia, cu condiţia să se ajungă la un acord cu Grecia în privinţa cooperării NATO-UE în această operaţiune. Liderii celor 15 state şi-au afirmat “disponibilitatea UE de a prelua responsabilitatea unei operaţiuni” care să succeadă celei a NATO “ceea ce înseamnă că sunt necesare acorduri între NATO şi UE pentru cooperarea în acest domeniu”.

În Declaraţia finală a Consiliului European de la Barcelona se arată că intervenţia militară a UE nu ar putea avea loc decât “după alegerile din Macedonia, şi la cererea guvernului acestui stat”.

Liderii statelor membre UE “cer comitetelor militare şi politice ale UE să pregătească, începând de acum, în consultare cu NATO, opţiunile care ar permite UE să ia deciziile potrivite”.

Grecia a blocat din luna decembrie 2001 concluziile unui acord între NATO şi UE asupra folosirii de către UE a capacităţilor de planificare a NATO în cazul unei operaţiuni militare europene. La 11 martie a.c., ministrul grec al Afacerilor europene, Tassos Yannitis, a declarat că Grecia este gata să înceapă discuţiile cu partenerii săi europeni pe tema forţei de reacţie rapidă a Uniunii Europene. “Am convenit cu preşedinţia spaniolă a Uniunii şi cu Înaltul Reprezentant al UE pentru Politica Externă şi de Securitate Comună, Javier Solana să începem discuţiile la nivel de experţi”, a declarat oficialul grec care şi-a exprimat speranţa că va fi găsită o soluţie la aceasta problemă. 

Primul ministru spaniol, Jose Maria Aznar, a recunoscut însă că forţa europeană de reacţie rapidă ar putea prelua conducerea misiunii după semnarea “unui acord permanent” cu NATO privind utilizarea de către UE a capacităţilor militare aliate, considerată o “problemă de extremă urgenţă”. 

“Este dificil de crezut că 12 sau 13 din statele membre ale UE ar putea desfăşura trupe în Afganistan când nu ne putem descurca” în spaţiul european, respectiv în Balcani, a declarat şeful guvernului de la Madrid, care şi-a exprimat speranţa că Înaltul Reprezentant al UE pentru Politica Externă şi Securitate Comuna, Javier Solana, va obţine cât mai curând un acord cu NATO. 

5. Recomandări adresate statelor candidate la aderare 

Preşedinţia spaniolă a Uniunii Europene a făcut un pas înainte spre integrarea în clubul “Celor 15” a statelor candidate la aderare, invitându-le să participe pentru prima dată, la 15 martie, la un schimb de opinii în cadrul reuniunii la vârf a UE, la Barcelona. Spania şi-a exprimat dorinţa ca ţările candidate să înceapă să se implice în strategia de la Lisabona, considerând că acestea pot aduce o amplă contribuţie la procesul de reformă din cadrul Uniunii, după cum se arată în scrisoarea preşedintelui Consiliului European, Jose Maria Aznar, adresată ţărilor candidate, cu prilejul summit-ului Uniunii Europene.

Ţările candidate şi-au dovedit cu prisosinţă, în ultimii ani, angajarea pe calea reformelor, a apreciat Jose Maria Aznar, potrivit căruia evoluţia pozitivă a economiilor acestor ţări reflectă efortul lor de a-şi restructura şi moderniza piaţa şi de a-şi consolida sistemele sociale.

“Lisabona” a fost cuvântul magic în jurul căruia s-au ţesut, la Barcelona, intervenţiile şefilor de slat şi de guvern, ale miniştrilor de externe şi ai economiei din ţările candidate. 

Şeful diplomaţiei spaniole şi-a exprimat “enorma satisfacţie” faţă de convergenţa de opinii dintre partenerii comunitari şi ţările candidate, care s-au pronunţat, rând pe rând, pentru adoptarea principiilor strategice adoptate în capitala Portugaliei, în anul 2000.

Comisarul european pentru economie şi probleme monetare, Pedro Solbes, a afirmat că reforma în domeniul energiei, telecomunicaţiilor, pieţelor muncii şi financiare, precum şi creşterea competitivităţii trebuie să se intensifice în ţările candidate, pentru a facilita procesul de aderare. Amploarea eforturilor vizând fiecare dintre sectoarele menţionate este mult mai mare în ţările candidate, a afirmat Pedro Solbes, care a adăugat că aceste state se află în faţa unor provocări mai mari, pentru că “au instituţii mai slabe” şi resurse limitate.

Pedro Solbes a identificat principalele reforme pe care trebuie să le impulsioneze statele candidate, şi anume: încheierea procesului de privatizare, în special în domeniul energiei, transportului şi telecomunicaţiilor, care constituie obiect al reformelor şi în ţările membre ale UE; reducerea diferenţelor faţă de statele membre ale Uniunii în materie de productivitate; adoptarea de măsuri specifice pieţei muncii şi crearea de noi locuri de muncă; reforma sectorului bancar şi fnanciar; extinderea folosirii noilor tehnologii.

Intervenţiile statelor candidate au cuprins referiri la unele dificultăţi (mai ales în domeniul politicii agicole), la progresele realizate şi la capitolele încheiate în cadrul negocierilor de aderare, dar şi la necesitatea existenţei aceloraşi reguli de joc pentru toţi membrii UE. 

Uniunea Europeană a solicitat celor 13 state candidate la aderare să eficientizeze cadrul de funcţionare al pieţelor financiare şi să consolideze sistemele bancare naţionale, în vederea susţinerii creşterii economice. Cel mai recent raport al Comisiei Europene precizează, cu toate acestea, că în ţările candidate nu există pericole majore care să le ameninţe stabilitatea financiară.

Pe de altă parte, autorităţile de la Bruxelles avertizează asupra necesităţii menţinerii sub control a deficitelor de cont curent ale acestor ţări, în special în cele în care procesul de privatizare a activelor de stat se va finaliza în curând, eliminând una dintre sursele de venit la buget.

De asemenea, raportul Comisiei Europene recomandă guvernelor statelor aspirante la aderare să monitorizeze îndeaproape nivelul datoriilor în valută ale sectorului corporatist, rezultate în cele mai multe cazuri din ratele ridicate ale dobânzilor practicate în sistemul bancar al respectivelor ţări.

“Stabilizarea condiţiilor macroeconomice în statele candidate este pe cale să se realizeze. Capacitatea lor de a face faţă unor potenţiale riscuri legate de sectorul financiar s-a îmbunătăţit semnificativ”, precizează documentul citat.

Totuşi, Comisia Europeană atrage atenţia asupra necesităţii continuării reformelor structurale în vederea obţinerii unei creşteri economice durabile, şi aceasta mai ales în ţările mai sărace care doresc să devină membre ale Uniunii Europene.

Autorităţile de la Bruxelles mai remarcă faptul că, deşi în creştere, nivelul mediu al Produsului Intern Brut pe cap de locuitor la paritatea puterii de cumpărare se situează, în prezent, la numai 35% din media Uniunii Europene.

Referitor la sectorul bancar din aceste ţări, Comisia Europeană apreciază că acesta este prea puţin dezvoltat pentru a putea juca un rol major în stimularea economiei, dar anticipează o schimbare a acestei situaţii, în perioada următoare, în special în contextul investiţiilor străine masive în domeniu. Documentul menţionează că “în acest moment, sistemul bancar al statelor candidate nu îşi îndeplineşte pe deplin rolul de intermediar şi, în consecinţă, potenţialul său de susţinere a stabilităţii macroeconomice nu este în întregime exploatat”.

Activele bancare din ţările care doresc să devină membre ale Uniunii Europene reprezintă, ca procent din Produsul Intern Brut, numai a patra parte din nivelul înregistrat în zona euro. În plus, popularitatea serviciilor de credit este moderată în cele mai multe state, iar preferinţele celor care le utilizează se limitează la împrumuturile pe termen scurt.

Pentru consolidarea sistemului bancar, Comisia Europeană recomandă candidatelor aplicarea unui cadru juridic mai eficient şi asigurarea mijloacelor care să permită consolidarea acestuia. “Problemele majore care trebuie soluţionate sunt legate de disponibilitatea instituţiilor financiare şi dimensiunile acestora, acoperirea creditelor, procedura de faliment şi infrastructura juridică”, conchide acelaşi raport.

 

6. Viitoarele summit-uri ale UE

Şefii de stat şi de guvern ai “Celor 15” au decis asupra unei reforme de funcţionare a summit-urilor europene şi consiliilor miniştrilor UE, destinată să intre în vigoare după viitorul summit european de la Sevillia, din luna iunie a.c. 

Şefii de stat şi de guvern ai UE au decis să constituie un comitet ad-hoc, prezidat de secretarul general al Consiliului, Javier Solana, pe care l-au desemnat să pregătească un raport “de concluzii” pentru summit-ul de la Sevillia. 

Javier Solana a apreciat că summit-urile trebuie să fie “centrate din nou” pe orientarea generală a politicii UE şi pe “deciziile strategice”, pentru a nu mai fi doar “o instanţă” de apel când consiliile miniştrilor nu au putut să se pună de acord asupra unor soluţii.

IV. Concluziile Consiliului European

Liberalizarea pieţei energiei în domeniul gazelor naturale şi al electricităţii pentru alte categorii de consumatori decât cei de tip casnic se va realiza în 2004, ceea ce va afecta cel puţin 60% din sector; pe baza experienţei dobândite şi la o dată anterioară summit-ului de primăvară din 2003, se va lua o decizie privind adoptarea altor măsuri, avându-se în vedere, printre altele, protecţia celor mai vulnerabile grupe de populaţie; de asemenea, “Cei 15” au convenit un nivel minim de interconexiuni electrice de 10% pentru anul 2005.

Coordonarea politicilor economice presupune respectarea obiectivului de a atige, cel mai târziu în 2004, o situaţie bugeteră apropiată de echilibru sau excedentară; accelerarea punerii în practică a Cartei europene a întreprinderilor mici şi mijlocii; reducerea nivelului global al subvenţiilor de stat până în 2003; angajamentul de a adopta planul de acţiune privind serviciile financiare.

Dezvoltarea durabilă presupune coordonarea diverselor politici cu obiectivele pe termen lung ale Uniunii, astfel încât actuala creştere economică să nu pună în pericol posibilităţile generaţiilor viitoare. “Cei 15” susţin că trebuie să se acorde aceeaşi atenţie aspectelor economice, sociale şi din domeniul mediului înconjurător, în momentul luării deciziilor; Consiliul European a solicitat din nou reducerea nivelului global al ajutoarelor statale şi îndreptarea acestora spre obiective precum coeziunea economică şi socială, considerând că subvenţiile de stat cu valoare mai mică şi mai bine orientate constituie un element-cheie al unei concurenţe eficiente; de asemenea, s-a subliniat importanţa pe care creşterea calităţii administraţiilor publice o are pentru dezvoltarea economică şi socială a Uniunii; ajutorul pentru dezvoltare ar urma să atingă în 2006 o medie de 0,39% din PIB.

Mediul înconjurător face obiectul unui apel adresat de Uniune tuturor statelor membre pentru a ratifica, până în iunie 2002, “Protocolul de la Kyoto privind reducerea emisiilor de gaze cu efect de seră”.

Spiritul întreprinzător şi corecta funcţionare a pieţei interne constituie cheia creşterii economice şi a creării de locuri de muncă, concluzionează summit-ul de la Barcelona; în acest context, Consiliul European cere statelor membre să accelereze aplicarea Cartei europene a întreprinderilor mici şi mijlocii.

Agenda socială include apelul UE de a se reduce în mod semnificativ, până în 2010, numărul persoanelor ameninţate cu sărăcia şi excluderea socială; UE doreşte o mai mare implicare a lucrătorilor în schimbările care-i afectează, precum şi îmbunătăţirea aspectelor calitative ale muncii.

Ocuparea deplină a forţei de muncă în 2010 reprezintă nucleul strategiei de la Lisabona şi principalul obiectiv al politicilor economice şi sociale ale UE; Consiliul European de la Barcelona şi-a exprimat satisfacţia faţă de rezultatele summit-ului pe probleme sociale desfăşurat anterior reuniunii la nivel înalt a Uniunii, precum şi faţă de adoptarea de către interlocutorii sociali a unui cadru comun de acţiune privind formarea permanentă; de asemenea, participanţii la summit le-au cerut interlocutorilor sociali să prezinte anual un raport privind contribuţiile lor atât la nivel naţional, în ceea ce priveşte planurile din domeniul muncii, cât şi la nivel european. Programul multianual pe care-l vor prezenta în decembrie 2002 ar urma să includă deja aceste contribuţii, în special în materie de negocieri colective, cuantumuri salariale, îmbunătăţire a productivităţii, formare permanentă, noile tehnologii şi organizarea flexibilă a muncii; “Cei 15” consideră că este necesară o solidă interacţiune între interlocutorii sociali şi autorităţile publice, în special o atenţie sporită faţă de formarea permanentă, calitatea muncii şi egalitatea între femei şi barbaţi; de asemenea, se intenţionează creşterea progresivă, cu aproximativ cinci ani, a vârstei medii efective la care o persoana îşi încetează activitatea profesională.

Mobilitatea forţei de muncă va fi promovată în spaţiul UE; în acest sens, se va acorda prioritate creării, în conformitate cu Planul de acţiune adoptat la Nisa, a condiţiilor practice necesare pentru garantarea mobilităţii celor care lucrează în domeniul educaţiei şi cercetării; de asemenea, un card european de asigurare în caz de boală va înlocui formularele de care un cetăţean dintr-un stat membru al UE are nevoie în prezent pentru a obţine asistenţă medicală într-un alt stat din spaţiul comunitar, o propunere în acest sens urmând a fi prezentată înainte de Consiliul European din primăvara din 2003.

Pieţele financiare competitive vor facilita mai multe opţiuni şi vor reduce preţurile pentru consumatori şi investitori; beneficiile monedei euro se vor putea simţi în întregime în condiţiile unei pieţe europene integrate şi eficiente a capitalurilor.

Transporturile şi telecomunicaţiile s-au aflat şi ele în atenţia “Celor 15”, care au cerut Consiliului pentru probleme de transport al UE să adopte, în luna martie, deciziile necesare pentru finanţarea şi lansarea programului european de navigaţie prin satelit “Galileo”; participanţii la summit au mai solicitat concretizarea în 2004 a proiectului privind crearea “cerului unic” şi adoptarea până în decembrie 2002 a unor propuneri privind serviciile portuare; în materie de telecomunicaţii, au solicitat ca, până la sfârşitul anului 2003, raportul dintre numărul calculatoarelor conectate la Internet şi numărul elevilor să fie de 1/15.

Sistemul educaţiei şi formării profesionale al UE trebuie să devină punct de referinţă pe plan mondial până în 2010, potrivit obiectivului stabilit de Consiliul European; în acest sens, se prevede învăţarea, de la o vârstă fragedă, a cel puţin două limbi străine, precum şi promovarea unei dimensiuni europene a învăţământului.

Cercetarea va fi impulsionată prin adoptarea, cel târziu în iunie 2002, a celui de-al şaselea program-cadru în materie, împreună cu instrumentele sale juridice; potrivit Consiliului European, cheltuielile globale în materie de cercetare, dezvoltare şi inovaţie trebuie să crească pentru a atinge 3% din Produsul Intern Brut în 2010; participanţii la summit au mai apreciat că tehnologiile de avangardă constituie un factor-cheie pentru dezvoltarea viitoare.

Viitorul Europei nu a fost omis nici de această dată. Participanţii la summit şi-au exprimat satistacţia faţă de începerea lucrărilor Convenţiei privind viitorul Europei. Cu prilejul Consiliului European de la Sevillia va avea loc o discuţie despre lucrările Convenţiei, pe baza unui raport prezentat de preşedintele acesteia, Valery Giscard d'Estaing. Propunerile secretarului general al Consiliului, Javier Solana, privind îmbunătăţirea desfăşurării summit-urilor UE şi revizuirea sistemului preşedinţiei semestriale a Uniunii au fost bine primite la Barcelona.

Declaraţia de la Barcelona privind Orientul Mijlociu menţionează că “Uniunea Europeană adresează israelienilor şi palestinienilor apelul de a adopta măsuri imediate şi efective pentru a stăvili vărsarea de sânge, apreciind că nu există nici o soluţie militară în cazul acestui conflict. Pacea şi securitatea nu se pot obţine decât prin intermediul negocierilor”.

În ceea ce priveşte conflictul israeliano-palestinian, “obiectivul general este dublu”, potrivit Declaraţiei, şi anume: crearea unui stat Palestina “democratic, viabil şi independent” şi recunoaşterea dreptului Israelului de a trăi în cadrul unor “frontiere sigure, garantate”.

“Cei 15” sunt hotărâţi să contribuie, împreună cu cele două părţi, cu ţările din regiune, cu SUA, ONU şi Federaţia Rusă la găsirea unei soluţii pe baza rezoluţiilor Consiliului de Securitate al ONU, a principiilor Conferinţei de la Madrid, Oslo şi a acordurilor ulterioare.

Uniunea Europeană îşi exprimă convingerea că, pentru a fi durabilă, pacea din Orientul Mijlociu trebuie să fie globală.

